**Peter J. Nygård** (alk. **Pekka Juhani Nygård**; s. 24. heinäkuuta 1941 Helsinki) on suomalaissyntyinen tuomittu seksuaalirikollinen ja liikemies, joka nykyisin on Kanadan kansalainen. Nygård asui pääasiassa Bahamalla, mutta hänellä oli asunnot myös ainakin Los Angelesissa ja Winnipegissä*lähde?*. Hänen henkilökohtaisen omaisuutensa arvoksi arvioitiin vuonna 2014 noin 944 miljoonaa Kanadan dollaria. Hän oli perustamansa Nygard International -yhtiön hallituksen puheenjohtaja, kunnes syytökset raiskauksista ja ahdistelusta pakottivat hänet väistymään tehtävistään helmikuussa 2020. 120 naista syyttää Nygårdia seksuaalirikoksista ryhmäkanteessa. Hänen yhtiönsä on asetettu selvitystilaan. 

Nygard itse on ollut pidätettynä 14.12.2020 lähtien. Hän vietti lähes vuoden Headingleyn vankilassa Manitobassa ennen kuin hänet siirrettiin toiseen vankilaan Torontossa lokakuussa 2021. Hänet tuomittiin seksuaalisesta väkivallasta Torontossa marraskuussa 2023. Häntä odottaa toinen oikeudenkäynti Quebecissä kesällä 2024. Kanadalaisten oikeusprosessien jälkeen hänet luovutetaan Yhdysvaltoihin vastaamaan uusiin syytteisiin. jotka koskevat seksikauppaa ja kiristystä.

Perhe
-----

*The New York Timesin* mukaan Nygardilla on kymmenen lasta kahdeksan naisen kanssa, mutta hän on kertonut julkisuudessa ainoastaan seitsemästä lapsesta neljän naisen kanssa.

Poika Kai (s. 1982) ja tyttäret Bianca (s. 1976) ja Åliå (s. 1979) ovat suhteesta Patricia Bicklen kanssa. Vanhin poika Peter Stefan (s. 1974) on suhteesta Helena Jaworskin kanssa. Pojat Jessar (s. 1988) ja Mika (s. 1988) ovat eri suhteista. Scarlet (s. 1997) on suhteesta puolalaissyntyisen Angelika Szczepaniakin kanssa. Xar (s. 2000) on suhteesta Freya Wendy Kapitanin kanssa.

Lapsuus ja koulutus
-------------------

Peter Nygård muutti 9-vuotiaana sisarensa Liisan ja vanhempiensa Eeli ja Hilkka Nygårdin mukana Kanadaan Manitoban provinssin Deloraineen. Vanhemmat olivat työskennelleet Helsingin Osuuskaupan palveluksessa leipureina. He työskentelivät ensin mm. General Bakeries -yrityksen palveluksessa ja perustivat vuonna 1967 Winnipegiin oman leipomon, joka alkuvaikeuksien jälkeen alkoi menestyä hyvin ja toimi aina vuoteen 1977 asti. Peter Nygårdilla on liiketalouden tutkinto vuodelta 1964 Pohjois-Dakotan yliopistosta Yhdysvalloista.

Ura
---

Nygård aloitti liiketoimintansa joulukuussa 1967 sijoittamalla säästönsä ja 8 000 Kanadan dollarin lainan 20 prosentin osuuteen Nathan Jacobs -naistenvaatevalmistajasta. Muutamaa vuotta myöhemmin hän omisti yhtiön kokonaan ja nimesi sen uudelleen Tan Jay Internationaliksi. Nygard Apparel -yhtiö perustettiin vuonna 1967 Kanadassa Winnipegissä, ja sen pääkonttori on nykyisin Kanadassa Torontossa.

Nygård kertoi itse TV-haastattelussa, että hän halusi keskittyä nimenomaan yli 40-vuotiaitten naisten arkipukeutumiseen. Myös brändinrakennus, tuotannon automatisointi ja varastokirjanpidon saattaminen ajantasaiseksi oli yritykselle ensisijaista.

Yhtiön liikevaihdoksi oletetaan noin miljardi Kanadan dollaria. Tuotemerkkejä ovat Nygård Fashions, Nygard Slims, Bianca Nygard, ADX, TanJay, Alia ja Allison Daley.

Nygård International (yhtiö)
----------------------------

Nygårdin liike New Yorkin Times Squarella.
Nygård perusti vuonna 1967 Winnipegissä Nygård Internationalin, joka aloitti urheiluvaatteiden valmistukseen. Yritys laajeni vuonna 1978 Yhdysvaltoihin, ja vuonna 1987 Peter Nygård avasi yrityksen kansainvälisen myynti- ja markkinointiryhmän Torontossa.

Yhtiöllä on seuraavat toimitilat:

* New York, New York, Yhdysvallat (maailman pääkonttori, tutkimus ja suunnittelu)
* Winnipeg, Manitoba, Kanada (IT, vähittäiskauppa, palvelut, suunnittelu ja markkinointi, tuotanto ja jakelu)
* Toronto, Ontario, Kanada (kansainvälinen myynti- ja markkinointiryhmä)

Yhtiöllä on tuotantolaitoksia myös Kiinassa Shanghaissa ja Tianjinissa, Sri Lankassa, Indonesiassa ja Meksikossa.

Vuonna 2020 yhtiöllä oli 169 vähittäiskauppaa ja laaja tukkukauppa, joissa työskenteli 1 450 työntekijää.

Yhtiö hakeutui yrityssaneeraukseen maaliskuussa 2020 Peter Nygårdiin kohdistuvien vakavien syytösten vuoksi ja hakeutui konkurssiin (Chapter 15) New Yorkissa 18.3.2020.

Nygård Cay
----------

Peter Nygårdin yksityinen lentokone.
Nygård osti Bahamasaarten New Providence -saarelta, aidatulta Lyford Cayn niemeltä kiinteistön vuonna 1984 ja alkoi rakentaa sinne kartanoa ja yksityistä lomakeskusta, jotka valmistuivat vuonna 1987. 

Kokonaisuus paloi maan tasalle 11. marraskuuta 2009. Tulipalon syytä ei saatu selville, mutta sen arveltiin alkaneen sähkölaitteista.

Päärakennus rakennettiin mayatemppeli-tyyliseksi, ja sitä ympäröi yli 20 vierasmajaa, tennis-, koripallo- ja lentopallokentät, sata metriä hiekkarantaa sekä suuri uima-allas, jossa polskivia vieraita saattoi ihailla diskon ja saunan lasiseinien läpi. Kotiteatterissa oli 24 istumapaikkaa, ja siellä pystyi katselemaan kolmea elokuvaa samanaikaisesti. Nygård Cay oli vuokrattavissa 42 000 Yhdysvaltain dollarin päivähinnasta. Nygårdin pojan Kain mukaan Nygård Cay oli ehkä Peter Nygårdin suurin ylpeydenaihe ja saavutus.

Kiinteistö otettiin Bahamasaarten valtion haltuun 28. syyskuuta 2018, koska Nygård ei ollut maksanut hänelle määrättyjä oikeudenkäyntikuluja, jotka olivat aiheutuneet hänen laittomasti teettämistään merenpohjan hiekanruoppauksista ja rantaviivan muokkaamisesta. Talvella 2021 kiinteistö oli ollut pitkään hoitamatta ja huonokuntoinen. Keväällä 2023 kiinteistö oli ilmeisesti myyty sijoittajille ja ainakin kaksi alueen rakennusista purettiin.

Oikeusriidat, pidätys ja seksuaalirikosepäilyt
----------------------------------------------

Nygård teki vuonna 1978 suullisen sopimuksen urheiluvaatesuunnittelija Nancy Ebkerin kanssa 50/50-kumppanuudesta. Nygård ei halunnut kirjallista sopimusta, koska se olisi hänestä vain sotkenut asiat. Kun toiminta oli saatu käyntiin, Nygård antoi Ebkerille lopputilin. Tästä aiheutui 12 vuoden oikeuskäsittely, jossa kumpikaan osapuoli ei lopulta saanut haluamaansa voittoa.

Nygård sai vuonna 1980 syytteen raiskauksesta Winnipegissä, mutta koska 18-vuotias uhri ei lopulta suostunut todistamaan oikeudenkäynnissä, syytteestä luovuttiin. Vuonna 1989 Nygård tuomittiin Manitobassa neljän vuoden oikeudenkäyntiprosessin jälkeen maksamaan elatusapua Helena Jaworskille yhteisestä Peter-pojasta.

1990-luvulla Nygård sopi oikeuden ulkopuolella Winnipegissä kolme seksuaalisen häirinnän syytettä, ja yksi samankaltainen syyte Los Angelesissa hylättiin.

Nygård haastoi taiteilija Linda Lampeniuksen oikeuteen vuonna 1999 kunnianlokkauksesta. Nygård vaati korvauksena Lampeniukselta aluksi 220 miljoonaa markkaa, joka myöhemmin oikeudenkäynnin edetessä laski 60 miljoonaan markkaan. Oikeudenkäynti sovittiin lopulta siten, että Lampenius pyysi Nygårdilta julkisesti anteeksi suurella lehti-ilmoituksella vuonna 2001.

Nygårdin vuosien 1986 ja 1988 välisestä suhteesta syntyneen Mika-pojan äiti Kaarina Pakka haastoi Nygårdin oikeuteen elatusavusta vuonna 2002. Nygård tuomittiin maksamaan Kanadan siihen saakka suurin elatusapu, mikä johtui Nygårdin valtavista tuloista.

Vuonna 2003 yhdysvaltalainen pariskunta haastoi Nygårdin oikeuteen harhautuksesta palkatessaan heidät työhön Nygard Cayhin. Pariskunta väitti, että paikassa oli luvattomia työntekijöitä ja että heitä olisi rangaistu huonosti tehdystä työstä. Nygård haastoi pariskunnan oikeuteen väittäen heidän varastaneen salassa pidettäviä dokumentteja. Juttu sovittiin yksityisesti vuonna 2007.

*Katso*-lehdessä kesäkuussa 2005 olleessa artikkelissa Nygårdin entinen työntekijä kertoi Nygard Cayn epäinhimillisistä työoloista. Nygård haastoi työntekijän ja *Katso*-lehden oikeuteen Los Angelesissa. Samalla Nygård haastoi *Iltalehden* toimittajan ja Alma-Median Iltalehdessä keväällä 2005 julkaistusta jutusta, jossa käsiteltiin hurjaa menoa Nygårdin Bahaman huvilalla. Vastaajat voittivat jutun oikeudessa, ja Nygård haastettiin korvaamaan vastaajien oikeudenkäyntikulut.

Vuonna 2008 Nygård läimäytti oven Los Angelesin asunnollaan entisen tyttöystävänsä kädelle niin pahasti, että nainen haastoi Nygårdin oikeuteen. Juttu sovittiin hiljaisesti lähes heti sen tultua julkisuuteen.

Canadian Broadcasting Corporationin tuottamassa *Fifth Estate* -ohjelmassa Nygårdin entiset työntekijät toivat julkisuuteen häneen kohdistuvia syytöksiä, joissa kerrotaan hänen toimineen loukkaavasti työntekijöitään kohtaan, rikkoneen työlakeja ja Bahamalla sijaitsevalla Nygård Cay -huvilalla tapahtuneista tilanteista. Nygård haastoi CBC:n ja sen *Fifth Estate* -ohjelman oikeuteen ensin New Yorkissa siellä kuvatusta materiaalista, yrittäen estää kuvamateriaalin julkaisun, tässä kuitenkaan onnistumatta. Nygård haastoi saman yhtiön jälleen Winnipegissä ennen ohjelman esitystä. Ohjelma esitettiin kuitenkin aikataulun mukaisesti 9. huhtikuuta 2010. Hän on haastanut oikeuteen myös ohjelmassa esiintyneet entiset työntekijät.

Nygård haastoi Bahamalla maaliskuussa 2011 muun muassa naapurinsa ja alueen kiinteistönomistajien yhdistyksen salaliitosta hänen maineensa pilaamiseksi. Tapaukseen liittyen Nygårdia oli kesällä 2012 kielletty tekemästä tontilleen vievälle tielle mitään, mutta koska hän oli kiellosta huolimatta muokannut tietä, tuomitsi oikeus hänet lokakuussa 2012 oikeuden halventamisesta 50 000 Bahaman dollarin sakkoon ja määräsi hänet palauttamaan tie ennalleen 30 päivän vankeusrangaistuksen uhalla.

Miljardööri Luis Bacon haastoi Nygårdin oikeuteen New Yorkissa tammikuussa 2015. Kanteessa Bacon väittää Nygårdin levittäneen perätöntä tietoa hänestä useiden vuosien ajan. Nygårdin mukaan Baconin väitteet eivät ole totta. Juttu hylätiin alemmassa oikeusasteessa, mutta valitustuomioistuin palautti jutun uudelleen käsiteltäväksi 24. huhtikuuta 2018. Keväällä 2016 paljastui juoni, jossa Nygårdia epäillään murhan suunnittelusta. Oikeuden mukaan Nygård johti 15 miljoonan dollarin arvoista, vuosia kestänyttä ja 20 ihmistä työllistänyttä mustamaalauskampanjaa naapuriaan Baconia vastaan ja levitti palkollistensa avustuksella valheita, joiden mukaan Bacon kuuluisi Ku Klux Klaniin ja olisi syyllistynyt mm. työntekijänsä surmaamiseen, sisäpiirikauppoihin, huumeiden salakuljetukseen ja tuhopolttoon. Nygård tuomittiin maksamaan 203 miljoonan dollarin korvaukset kunnian­loukkauksesta. Summa on kaikkien aikojen suurin kunnianloukkausjutussa määrätty tuomio New Yorkin osavaltiossa ja vastaa noin neljäsosaa siitä, mikä Nygårdin omaisuus oli suurimmillaan ennen hänen vangitsemistaan ja bisnestensä romahdusta. Bacon rahoitti tutkimuksia, joiden perusteella Nygårdia vastaan nostettiin helmikuussa 2020 joukkokanne, joka kasvoi 120 hengen suuruiseksi.

Bahamalainen tuomari antoi 28. tammikuuta 2019 Nygårdista pidätysmääräyksen, sillä tämä oli jättänyt saapumatta oikeudenistuntoihin useita kertoja. Nygård tuomittiin 15. marraskuuta 2019 Bahamalla vankeuteen oikeuden halventamisesta ja hän sai lisäksi myös kovat sakot.

Helmikuussa 2020 uutisoitiin kymmenen naisen nostaneen Nygårdia vastaan ryhmäkanteen New Yorkissa. Nygårdin väitettiin pyörittäneen alaikäisten tyttöjen seksikaupparinkiä ja raiskanneen heitä huvilallaan Bahamalla vuosina 2008–2015. Nygård itse kiistää syytökset. Huhtikuussa 2020 kanteeseen liittyi mukaan 36 muuta naista, ja Nygårdia syytetään nyt seksuaalirikoksista viiden vuosikymmenen ajalla 1970-luvulta lähtien. Heinäkuussa 2020 kävi ilmi, että kantajien määrä oli kasvanut 57:ään. Maaliskuuhun 2021 mennessä kantajien määrä oli noussut 120:een. Nygårdin mukaan kanteessa on kyse hänen vihamiehensä Louis Baconin rahoittamasta valheellisesta kampanjasta hänen maineensa ja liiketoimiensa tuhoamiseksi.

Maaliskuussa 2020 Sitrick and Company -niminen PR-yhtiö haastoi Nygardin oikeuteen maksamattomista laskuista Kaliforniassa. Nygard oli maksanut yhtiölle PR-työstä jopa 975 Yhdysvaltain dollarin tuntipalkkioita, yhteensä 2,5 miljoonaa dollaria ja jättänyt maksamatta korkoja 620 000 ja 44 000.

Elokuussa 2020 kaksi Nygårdin pojista nosti isäänsä vastaan syytteen seksuaalisesta hyväksikäytöstä. Poikien mukaan Nygård oli käskenyt seksityöläistä harrastamaan poikien kanssa seksiä näiden ollessa vielä alaikäisiä. Toisen pojan mukaan Nygård halusi näin "tehdä hänestä miehen". Syytteessä käytetään termiä *statutory rape,* joka on lähellä suomalaisen oikeuskäytännön rikosnimikettä *törkeä lapsen seksuaalinen hyväksikäyttö*. Poikia edustavat jutussa samat asianajajat, jotka aiemmin nostivat Nygårdia vastaan 57 henkilöä kattavan ryhmäkanteen.

Nygård pidätettiin 14. joulukuuta 2020 Winnipegissä. Pidätys tehtiin koska Yhdysvallat vaati Kanadaa luovuttamaan Nygårdin liittovaltion oikeuden eteen New Yorkissa ja vastaamaan syytteisiin teoista, joihin kuuluu mm. seksuaalirikoksia, seksuaaliseen hyväksikäyttöön liittyvää ihmiskauppaa ja talousrikoksia. Hän on vaatinut päästä vapaaksi takuita vastaan vedoten mm. huonoon terveydentilaansa ja siihen, ettei hän saa vankilassa tarvitsemaansa ravintoa. Vaatimukseen ei kuitenkaan suostuttu. Oikeudenkäynti alkoi 26. syyskuuta 2023 Torontossa. Nygårdia syytetään viidestä raiskauksesta ja yhdestä vapaudenriistosta. Nygård saapui oikeuteen pyörätuolissa.

Supermalli Beverly Peele kertoi helmikuussa 2021 julkaistussa Discovery+:n dokumentissa *Unseamly: The Investigation of Peter Nygard* Nygårdin raiskanneen hänet, minkä seurauksena Peele tuli raskaaksi ja synnytti pojan nimeltä Trey. Hän on kertonut asiasta pojalleen. Samassa dokumentissa entinen Miss Kanada April Telek kertoo Nygårdin raiskanneen hänet, ja teon mahdollistajana olisi ollut Nygårdin siskontytär Angela Dyborn. Telek on nostanut kanteen Dybornia vastaan Kaliforniassa.

MTV Uutiset on tuonut keväällä 2021 julki useiden suomalaisnaisten väittämiä, ja Nygårdin lähipiiriä haastateltiin neliosaiseen TV-dokumenttisarjaan *Peter Nygård: Naamion takana*, jonka ohjasi Sami Kieksi.

Tuomiot
-------

Peter Nygård on saanut tähän mennessä vain yhden tuomion. Tämä tuomio annettiin 12. marraskuuta 2023 Torontossa, Kanadassa, jossa valamiehistö totesi hänet syylliseksi neljään seksuaaliseen pahoinpitelyyn.

Palkinnot ja huomionosoitukset
------------------------------

* Helsinki-mitali (1987)
* Patriot Award, The Royal Military Institute (2002)
* Queen Elizabeth II Golden Jubilee Medal (2003)
* Entrepreneur Hall of Fame, University of North Dakota (2004)
* Queen Elizabeth II Diamond Jubilee Medal (2013)

Lähteet
-------

1. ↑
2. 1 2 3
3. ↑  Kostiainen, Auvo: "Nygård, Peter (1941–)", *Suomen kansallisbiografia, osa 7*, s. 257–258. Helsinki: Suomalaisen Kirjallisuuden Seura, 2006. ISBN 951-746-448-7. / Teoksen verkkoversio.
4. 1 2  Seksuaalirikokset | Muotisuunnittelija Peter Nygård tuomittiin Kanadassa *Helsingin Sanomat*.  12.11.2023. Viitattu 12.11.2023.
5. ↑  Warnock, Caroline: Peter Nygård’s Family: 5 Fast Facts You Need to Know *Heavy.com*.  14.2.2020. Viitattu 14.3.2020. (englanniksi)
6. ↑  Richardsons rise on richest list (Sivu ei avaudu kirjautumattomille eurooppalaisille käyttäjille.) *Winnipeg Free Press*.  22.11.2013. Viitattu 30.11.2013. (englanniksi)
7. ↑  Peter Nygård väistyy omien yhtiöidensä johdosta, lippulaivamyymälä New Yorkissa ollut suljettuna toistuvasti *Helsingin Sanomat*.  26.2.2020. Viitattu 14.3.2020.
8. 1 2  Huippumalli Beverly Peele: Peter Nygård raiskasi "ennen kuin muste ehti kuivua" *Helsingin Sanomat*.  21.3.2021. Viitattu 21.3.2021.
9. 1 2 3 4
10. 1 2 3  Muotimiljonääri Peter Nygårdille tuomio seksuaalisesta väkivallasta *Yle Uutiset*.  12.11.2023. Viitattu 12.11.2023.
11. ↑  How a Neighbors’ Feud in Paradise Launched an International Rape Case *The New York Times*.  23.2.2020. Viitattu 23.2.2020. (englanniksi)
12. ↑  Paula Froelich: Peter Nygard’s own son working to help lock up his ‘monster’ father for life *New York Post*.  16.1.2021.
13. 1 2  Jaworski v. Nygard, 1989 CanLII 7412 (MB QB) *canlii.org*.
14. ↑  Nygard International: Angelika - Peter Nygård - Scarlet *flickr.com*.  22.6.2010. Viitattu 21.1.2022.
15. ↑  Flickriver: Most interesting photos tagged with 35yearsofsuccesswearefamilyaug2203 *www.flickriver.com*. Viitattu 21.1.2022.
16. ↑  Peter Nygard Family *celebfamily.com*. Viitattu 21.1.2022. (englanniksi)
17. ↑  Virpi Aholainen: Leipomoyrittäjä Eeli Nygård (Muistokirjoitus.) *Helsingin Sanomat*.  28.7.1997. Sanoma.
18. ↑  Kanto, Erkki – Kanto, Ilona: *Miten Hollywood valloitetaan?*, s. 144–145. Karisto 2001. ISBN 951-23-4162-X.
19. ↑  Rikostapaus. Peter Nygård. Jakso 1, Polyester King. Unseamly. The Investigation of Peter Nygard.  8. helmikuuta 2020 / 12.9.2021. Discovery+ / TV5.
20. 1 2 3 4 5 6  Peter Nygard Answers to No One *Forbes.com*.  18.11.2010. Viitattu 20.5.2011. (englanniksi)
21. ↑
22. ↑  Raiskausväitteisiin yhdistetyn Peter Nygårdin muotialan yritykset ajautuivat yrityssaneeraukseen *Helsingin Sanomat*.  10.3.2020. Viitattu 14.3.2020.
23. ↑  Raiskausväitteiden kohteeksi joutuneen suomalaismiljonääri Peter Nygårdin muotiyhtiö ajautui konkurssiin *Helsingin Sanomat*.  20.3.2020. Viitattu 21.3.2020.
24. ↑  Eric Konigsberg: The Billionaire Battle in the Bahamas *Vanity Fair*. Viitattu 27.3.2021. (englanniksi)
25. ↑  Nygard Cay burns to the ground *bahamaslocal.com*.  11.11.2009.  (englanniksi)
26. ↑  Nygard Cay Fire 'Probably Sparked by Electrical Short-Circuit' *Bahamas Local*.  26.11.2009.  (englanniksi)
27. ↑  Private Islands Online *rent.privateislandsonline.com*.  Arkistoitu 18.11.2013. Viitattu 30.11.2013. (englanniksi)
28. 1 2  Rikosepäilyt | Seksuaalirikoksista syytetyn Peter Nygårdin luksuskartanoa revitään "raunioiksi" Bahamalla *Helsingin Sanomat*.  23.4.2023. Viitattu 12.7.2023.
29. ↑  Court Seizes Nygard Cay As Two-Day Stand-Off Ends *tribune242.com*. Viitattu 13.10.2018. (englanniksi)
30. ↑  Buyer beware *tribune242.com*. Viitattu 27.3.2021. (englanniksi)
31. ↑  Nancy Ebker V. Tan Jay International, Ltd. and Peter J. Nygard *openjurist.org*. Viitattu 2.6.2011. (englanniksi)
32. ↑  Linda joutui pyytämään Nygårdilta anteeksi *Ilta-Sanomat*.  23.11.2001. Viitattu 20.5.2011.
33. ↑  Linda pyytää anteeksi lehti-ilmoituksella *Ilta-Sanomat*.  30.11.2001. Viitattu 20.5.2011.
34. ↑  Linda Lampenius kuvaili medialle Peter Nygårdin juhlia, ja siitä käynnistyi pitkä oikeusprosessi *Helsingin Sanomat*.  23.2.2020. Viitattu 14.3.2020.
35. ↑  Peter Nygårdille hurjat vaateet elatusmaksukiistassa *Ilta-Sanomat*.  13.3.2004. Sanoma WSOY.
36. ↑  Fashion guru to pay record child support *National Post*.  15.10.2002. Viitattu 20.5.2011. (englanniksi)
37. ↑  Iltalehti pieksi Nygårdin *Markkinointi ja Mainonta*.  1.11.2007.  Arkistoitu 16.4.2010. Viitattu 20.5.2011.
38. ↑  Nygård, INC v. Timo Uusi-Kerttula et al. Defendants and Respondents *casp.net*.  1.2.2008.  Arkistoitu 13.12.2010. Viitattu 20.5.2011. (englanniksi)
39. ↑  Nygard Store Tries to Impose a Press Curb *New York Times*.  10.1.2010. Viitattu 20.5.2011. (englanniksi)
40. ↑  He's rich. He's powerful. What kind of boss is Peter Nygard? CBC, Fifth estate. Investigate program. Esitetty: 9.4.2010. (englanniksi)
41. ↑  Nygard hopes court action will end alleged 'conspiracy to tarnish name' *The Tribune*.  28.3.2011. Viitattu 20.5.2011. [vanhentunut linkki](englanniksi)[vanhentunut linkki]
42. ↑  Fashion mogul Peter Nygard found in contempt of court *The Globe and Mail*.  10.10.2012. Viitattu 18.11.2012. (englanniksi)
43. ↑  NY billionaire sues Canadian designer Nygard for defamation *The Globe and Mail*.  23.1.2015. Viitattu 12.4.2015. (englanniksi)
44. ↑  Dolmetsch, Chris: Billionaire Bacon's Defamation Suit Against Nygard Revived  24.4.2018. Bloomberg. Viitattu 13.10.2018. (englanniksi)
45. ↑  AvaTurnquest: Peter Nygard 'hired hitmen': Court documents detail alleged murder conspiracy  10.3.2016. tribune242.com. Viitattu 13.9.2016. (englanniksi)
46. 1 2 3 4  Oikeudenkäynnit | Peter Nygård tuomittiin maksamaan yli 200 miljoonan dollarin korvaukset kunnianloukkauksesta *Helsingin Sanomat*.  5.5.2023. Viitattu 12.7.2023.
47. ↑  Suomalaissyntyisestä miljonääristä Peter Nygårdista pidätysmääräys *Helsingin Sanomat*.  2.2.2019. Viitattu 2.2.2019.
48. ↑  Suomalaissyntyinen miljonääri Peter Nygård tuomittiin vankeuteen Bahamalla *Helsingin Sanomat*.  19.11.2019. Viitattu 25.1.2020.
49. ↑  Kotkavirta, Johannes: Mediat: Suomalaissyntyistä miljonääriä syytetään alaikäisten tyttöjen raiskauksista Yhdysvalloissa *Ilta-Sanomat*.  14.2.2020. Viitattu 16.2.2020.
50. 1 2  Peter Nygårdin vastainen ryhmäkanne paisui: Nyt 46 naista syyttää suomalaismiljonääriä seksuaalirikoksista *Helsingin Sanomat*.  21.4.2020. Viitattu 21.4.2020.
51. ↑  Jopa 57 naista syyttää Peter Nygårdia seksuaalirikoksista *Ilta-Sanomat*.  10.7.2020. Viitattu 18.8.2020.
52. ↑  Barghout, Caroline – Kubinec, Vera-Lynn: Private investigator 'dressed provocatively' to serve court documents to Peter Nygard *CBC News*.  3.3.2020. CBC. Viitattu 14.3.2020.
53. ↑  Muotimiljonääri Peter Nygårdin pojat syyttävät isäänsä lapsen seksuaalisesta hyväksikäytöstä "seksityöläisen" avulla *Helsingin Sanomat*.  18.8.2020. Viitattu 18.8.2020.
54. ↑  Muotimiljonääri Peter Nygård on pidätetty Kanadassa: Epäillään seksuaalirikoksista ja ihmiskaupasta, vaaditaan luovuttamista USA:an *Helsingin Sanomat*.  15.12.2020. Viitattu 20.3.2021.
55. ↑  Canadian Fashion Executive Peter J. Nygard Charged With Sex Trafficking And Racketeering Offenses *justice.gov*.  15.12.2020. Viitattu 20.3.2021. (englanniksi)
56. ↑  Lukuisista seksirikoksista syytetty suomalais-kanadalainen muotimiljonääri Peter Nygård ei pääse vapaaksi takuita vastaan *Helsingin Sanomat*.  5.2.2021. Viitattu 27.3.2021.
57. ↑  Raiskauksista syytetty Peter Nygård saapui oikeuteen pyörätuolissa *www.iltalehti.fi*. Viitattu 26.9.2023.
58. ↑  discovery+ *discoveryplus.com*. Viitattu 20.3.2021.
59. ↑  Caroline Barghout: 'I am seriously about to be homeless': Supermodel says Peter Nygard hasn't paid child support since January *CBC News*.  Jul 05, 2021.
60. ↑  Minutaglio, Rose: Telling My Son the Truth About His Father *Elle*.  12.2.2021. Viitattu 20.3.2021. (englanniksi)
61. ↑  Lawsuit alleges Peter Nygard's niece set up former model to be sexually assaulted *CBC*. Viitattu 20.3.2021. (englanniksi)
62. ↑  Näin seksirikoksista syytetty Peter Nygård houkutteli ja kohteli suomalaisnaisia *MTV Uutiset*.  14.3.2021. Viitattu 20.3.2021.
63. ↑  Hällsten, Annika: "Peter Nygårds aptit på unga kvinnor var bottenlös."  *Hufvudstadsbladet*, 6.9.2021, s. 20–21. Artikkelin verkkoversio.
64. ↑  Helsinkiläinen Sari liittyy kymmenien Peter Nygårdia raiskauksesta syyttävien naisten joukkoon – "Sanoin ’ei’ varmaan kaikilla kielillä, mitä osasin." *Helsingin Sanomat*.  10.3.2021. Viitattu 27.3.2021.
65. ↑  RMIM Awards Presented *The Royal Military Institute of Manitoba*.  Arkistoitu 3.12.2013. Viitattu 30.11.2013. (englanniksi)
66. ↑  Manitoba Recipients of the Queen Elizabeth II Golden Jubilee Medal *mhs.mb.ca*.  Arkistoitu 15.2.2021. Viitattu 30.11.2013. (englanniksi) Internet Archive 15.2.2021.
67. ↑  Entrepreneur Awards *innovators.net*.  Arkistoitu 28.11.2009. Viitattu 30.11.2013. (englanniksi), Internet Archive 28.11.2009.
68. ↑  Peter Nygard Honoured by Her Majesty the Queen Elizabeth II *Bahamas Press*. Viitattu 11.4.2021. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Biografiasampo

 |

 |